Rīku kaste 7. – 9. klasei

5. nodarbība - Tikumu attīstīšana

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

* ka tikumus var nemitīgi attīstīt, praktizējot tos un iedvesmojoties no autoritātēm;
* kādi tikumi viņiem ir un kādiem jāapgūst vēl;
* kas ir morālā dilemma un kā to risināt ētiski.

***Skolēnam veidojas morālais ieradums…***

* izvērtēt savu autoritāšu tikumus;
* izvērtēt savus tikumus: nosaukt tos, kas viņam piemīt, un tos, kas vēl jāapgūst;
* iesaistīties savā morālajā izaugsmē, praktizējot tikumus;
* iedvesmoties no autoritātēm;
* apspriest un ētiski risināt morālās dilemmas.

**Atslēgvārdi:** tikums, tikumīgs, attīstīt, etalons, morālā dilemma, refleksija, ietekmīgs.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Cilvēka cieņa, brīvība, darbs | Rūpes, atbildība, harmonija |
| **Tikumi** | Atbildība, centība, gudrība | Neatlaidība, pašiniciatīva, atklātība, pašiedziļināšanās, pazemība |

**Mācību materiāli:**

* *PowerPoint* prezentācija.
* Aktivitāšu kopsavilkuma lapa (*1. materiāls*).
* Darba lapa “Tikumu vairogs” (*2. materiāls*).

**Atslēgas jautājumi:**

1. Vai varam kļūt drosmīgāki, laipnāki, dāsnāki (tikumīgāki)?
2. Kādā veidā varam kļūt tikumīgāki?
3. Kas ir cilvēks-autoritāte? Kuri cilvēki ir tavas autoritātes?
4. Kādi tikumi piemīt tavām autoritātēm?
5. Kādu(-as) problēmu(-as) tu saskati morālajā dilemmā? Kādi tikumi tev varētu būt nepieciešami?
6. Vai ir tādi tikumi, kas ir pretrunā viens otram vai kas “sacenšas” viens ar otru?
7. Kāda ir prātīga rīcība? Vai pastāv vairāk nekā viens risinājums?

**Mācību aktivitātes**

**Ierosme**

**[2. slaids]** Pajautājiet skolēniem, vai viņi var definēt, kas ir “tikumīgs”!

* Kāds ir “tikumīgs” cilvēks?
* Vai skolēni uzskata, ka tikumību var apgūt un attīstīt?
* Vai cilvēks var kļūt laipns, dāsns, līdzjūtīgs utt.?

**[3. slaids]** Vai skolēni var nosaukt piemēru, kur vai kā viņiem izdevies attīstīt savu raksturu, kļūstot tikumīgākiem? Pārrunājiet šos piemērus pāros vai visi kopīgi!

Izdaliet aktivitāšu kopsavilkuma lapu (*1. materiāls*). Izstāstiet, ka Aristotelis uzskatīja, ka mēs esam tas, ko mēs atkal un atkal darām, tāpēc mums jāapgūst un jāizmanto tikumi, lai mēs kļūtu tikumīgāki. Turpmākajās aktivitātēs izmantoti dažādi paņēmieni – piemērs no cilvēkiem-autoritātēm, morālās dilemmas un refleksijas iespējas.

**1. aktivitāte. Cilvēki-autoritātes**

**[4. slaids]** Parādiet attēlus ar ietekmīgiem cilvēkiem, kurus var uzskatīt par etaloniem, piemēram, Mairis Briedis, Renārs Kaupers, Gandi, Māte Terēze!

Kā šie cilvēki varētu būt saistīti, un kas tiem kopīgs? Pārrunājiet skolēnu idejas, rosinot sniegt daudzveidīgas atbildes!

Izstāstiet, ka šīs personības daudzi uzskata par autoritātēm (pārliecinieties, vai skolēni zina, ko šis termins nozīmē)! Paskaidrojiet, ka, meklējot veidu, kā sevī attīstīt tikumus, mums jāzina, kā tie izpaužas reālās dzīves situācijās! Vērojot etalonus, var ieraudzīt piemērus, kā tikumi tiek izmantoti dzīvē.

**2. aktivitāte. Mana morālā autoritāte**

**[5. slaids]** Aiciniet skolēnus izlasītRalfa Valdo Emersona citātu: “Sēj domu un tu pļausi darbību; sēj darbību, un tu iegūsi ieradumu; sēj ieradumu un tu veido raksturu; sēj raksturu, un tu pļausi likteni”! Apspriediet ar viņiem šādus jautājumus:

* Ko, tavuprāt, nozīmē šis citāts?
* Kā tas var ietekmēt tavu dzīvi?
* Vai varat iedomāties kādus pazīstamu cilvēku piemērus, kuri ir praktizējuši šo ideju?

**[6. slaids]** Skolēniem jāizvēlas autoritāte, ko viņi vēlas apspriest. Tā var būt kāda slavenība vai arī kāds cilvēks, ko viņi pazīst.

Skolēniem jāuzraksta īss autoritātes apraksts, kurā viņi atpazīst un apraksta tikumus, kas šajā cilvēkā viņiem ir nozīmīgi.

Kolēģu komentāri:

“Tā kā nodarbība notika attālināti, tad neveicām cilvēka aprakstu, bet runājām mutiski, un tas paņēma daudz vairāk laika.”

**3. aktivitāte. Pašrefleksija**

**[7. slaids]** Apgūstot jaunas prasmes, ir svarīgi izprast, kā mums sokas – ko mēs jau protam labi un pie kā vēl jāstrādā.

Skolēni refleksijai var izmantot darba lapu “Tikumu vairogs” (*2. materiāls*), atzīmējot:

* tikumus, ko viņi ir labi apguvuši;
* tikumus, kas vēl jāapgūst;
* kā šie tikumi izpaužas;
* kā viņi šos tikumus attīstīs.

**Kopīgā noslēguma apspriede**

**[8. slaids]** Stāstiet skolēniem, ka attīstīt atsevišķus tikumus ir svarīgi, taču tikpat būtiski ir saprast, kā rīkoties sarežģītās situācijās. Tev var vajadzēt vairāk nekā vienu tikumu, un tev var būt jāizlemj, kuru tikumu izmantot. Aristotelis šo prasmi sauca par ***praktisko gudrību***. Mēs to apgūsim, aplūkojot morālās dilemmas – sarežģītas situācijas, ar kurām mēs varētu saskarties reālajā dzīvē.

Saskatot morālo dilemmu, ir jāpārdomā:

* Kur ir radusies problēma?
* Kādi tikumi var būt vajadzīgi?
* Vai ir kādi tikumi, kas savstarpēji pretdarbojas?
* Kāda ir saprātīga rīcība?
* Vai šai situācijai ir vairāk par vienu risinājumu?

**[9. slaids]** Skolēni aplūko uz tāfeles attēloto morālo dilemmu un izlasa to, pārrunājot jautājums pāros. Aiciniet skolēnus sniegt atgriezenisko saiti!

Rosiniet skolēnus iedomāties kādu situāciju, kad paši piedzīvoji morālu dilemmu: Kas notika un kā viņi rīkojuši? Vai nākamreiz viņi rīkotos citādi?

Kolēģu komentāri:

“ļoti feina tēmu kārtība. Pa solītim ejam un apgūtam ko jaunu, bet viss balstās uz iepriekš iegūtajām zināšanām, atziņām.”

“Brīnišķīgi apspēlējām atslēgvārdus, izpētījām saistošos tikumus un definīcijas. Filozofijas "smagums" netika pacelts. Visu nācās vienkāršot. Jauki nodarbību noslēdzām ar dziesmu teksta tulkojumu latviešu valodā. Visumā bērni ir ieguvēji, ka izbaudīja sarunu par nopietnu tēmu, tā pašiem nedaudz pieaugot un kļūstot atbildīgiem par savu dzīvi.”